Республикэр «ЩхъуантIагъэм и тхьэмахуэм» мы гъэми хохьэ
Къэбэрдей-Балъкъэрыр 2014 гъэми хэтынущ щIышылэм и 17-26-хэм Берлин щекIуэкIыну «ЩхъуантIагъэм и тхьэмахуэ» гъэлъэгъуэныгъэ жармыкIэм. Абы утыку къыщралъхьэнущ ерыскъы промышленностым, мэкъумэш хозяйствэм, хэхауэ — жыг хадэ зыгъэкIхэм, ерыскъыпхъэ зэмылIэужьыгъуэхэр зыщIхэм я ехъулIэныгъэхэр.
Къэбэрдей-Балъкъэрым и предприятэу 13-м Берлин яшэнущ пхъэщхьэмыщхьэ, хадэхэкI консервхэр, псы зэмылIэужьыгъуэхэр, IэфIыкIэхэр, щIакхъуэхэкIхэр, жызумым къыхэщIыкIа шагъырхэмрэ нэгъуэщI фадэхэмрэ, минеральнэ псы, гъэшхэкIхэр. Къэбэрдей-Балъкъэрым и экспозицэм метр зэбгъузэнатIэ 91-рэ хухахащ.
«ЩхъуантIагъэм и тхьэмахуэ» жармыкIэм хиубыдэу мэкъумэш хозяйствэм теухуа конференцхэр, семинархэр, зэIущIэ зэмылIэужьыгъуэхэр къызэрагъэпэщынущ. Щэнхабзэ программэм хиубыдэу гъэлъэгъуэныгъэм къекIуэлIа щIыналъэхэм я художественнэ гупхэм концертхэр ятынущ.
Самченкэ Светланэ.
